Wat doen Maroela vir jou?Susan Lombaard, uitvoerende hoof van Maroela Media Foto: Noeleen Foster “Watse werk doen jy?” vra mens mos gereeld vir mense. ŉ Paar jaar gelede, as mense dié vraag vir my gevra het en ek het geantwoord dat ek by Maroela Media werk, het hulle so ŉ bietjie gefrons en gedink om te onthou wie Maroela Media nou weer is. Deesdae helder mense se gesigte op. “Ja, ek ken Maroela goed!” antwoord hulle dan gewoonlik. “Ek is ŉ getroue leser; dis die laaste ding wat ek lees voor ek in die aand my lig afsit.” “My pa is ŉ Maroela-verslaafde,” hoor ek binnekort by iemand. “Hy en my ma baklei gereeld daaroor. ŉ Paar jaar gelede het sy met hom baklei omdat hy alewig met sy neus in ŉ koerant sit. Nou sit hy alewig met sy selfoon teen sy neus gedruk, besig om Maroela te lees. Ter wille van vrede in die huis het hulle nou maar ooreengekom dat hy heeldag Maroela kan lees as hy wil, net nie aan die etenstafel en in die bed nie!” Dis heerlik om sulke stories te hoor. As dit nie vir ons lojale, “verslaafde” Maroela-lesers was nie, sou ons immers nie bestaansreg gehad het nie, en sou ons nie in Februarie vanjaar kon spog met 1.55 miljoen unieke lesers nie. Maar dis tog vir ons belangrik dat ons lesers moet weet wat die omvang is van dit wat die Maroela-span van dag tot dag doen. Mense se oë rek gewoonlik as hulle syfers hoor soos hierdie: Maar vir Maroela gaan dit allermins net oor nuus en statistiek – hierdie is maar bloot interessante maniere hoe ons meet of dit wat ons skryf, wel in die kol is vir ons teikenmark se nuus- en inhoudsbehoeftes. Daar is ook ŉ rits ander dinge wat Maroela doen, ter wille van Afrikaans en ons Afrikaanse gemeenskap. Hoekom doen ons dié dinge? Want dis vir ons belangrik dat ons lesers toegang het tot betroubare, gebalanseerde inligting, wat hulle in staat stel om ingeligte keuses te maak. Dis ook vir ons belangrik om te doen wat ons kan om te verseker dat ons moedertaal, Afrikaans, ŉ veilige omgewing het waarin dit kan floreer. En dis veral vir ons belangrik om ons Afrikaanse gemeenskap te dien. “Doen” dit hierdie jaar saam met ons: Lees Maroela, steun ons projekte, kom saam op ons storiebus Namakwaland toe, luister na jou plaaslike Afrikaanse gemeenskapsradiostasie, publiseer iets op die Afrikaanse Wikipedia; lees, skryf, praat en leef in Afrikaans. Groetnis Susan Lombaard Uitvoerende hoof: Maroela Media